AVVIŻ TAL-KUMMISSJONI

Dokument ta’ gwida dwar l-esportazzjoni, l-esportazzjoni mill-ġdid, l-importazzjoni u l-kummerċ fi ħdan l-Unjoni, tal-qrejjen tar-rinoċeronti

(2019/C 386/04)

1. Informazzjoni ta’ sfond dwar il-konservazzjoni tar-rinoċeronti u t-theddidiet maħluqa mill-kaċċa illegali u l-kummerċ illegali

L-ispeċijiet kollha tar-rinoċeronti huma inklużi fl-Appendiċi I tar-Regolament CITES, bl-eċċezzjoni tal-popolazzjonijiet tar-rinoċeronti bojod tan-Nofsinhar (Ceratotherium simum simum) mill-Afrika ta’ Isfel u l-Eswatini, li huma elenkati fl-Appendiċi II.

Il-kaċċa illegali għar-rinoċeronti fl-Afrika żdiedet għal sitt snin konsekuttivi mill-2009 sal-2015 għall-ogħla livell ta’ kważi 3.7 rinoċeront kuljum fl-2015, għalkemm b’rata ta’ tnaqqis fiż-żieda mill-2013 sal-2015 (1). Filwaqt li l-livelli tal-kaċċa illegali rreġistrati naqsu mill-2015, il-kaċċa illegali tibqa’ f’livelli għoljin b’madwar 3.1 rinoċeront ikkaċċjat illegalment kuljum fl-2017. It-tnaqqis fil-kaċċa illegali mill-2015 jidher li kompla fl-2018, bil-kaċċa illegali rrappurtata fl-ewwel tmien xhur sa disa’ xhur tas-sena tibqa’ baxxa jew tonqos f’ħafna Stati taż-żona tad-distribuzzjoni (2). Żidiet preċedenti fil-popolazzjonijiet tar-rinoċeronti bojod u suwed (Ceratotherium simum u Diceros bicornis) li rriżultaw minn miżuri ta’ konservazzjoni b’saħħithom f’diversi Stati f’dawn l-aħħar deċennji, l-aktar fl-Afrika t’Isfel, għalhekk huma mhedda mit-traffikar ta’ kaċċa illegali u traffikar tal-qrejjen tar-rinoċeronti li għadhom għaddejjin.

L-operaturi tal-kriminalità organizzata kienu attivi wkoll madwar l-UE biex jakkwistaw u jinnegozjaw il-qrejjen tar-rinoċeronti. Filwaqt li l-introduzzjoni fl-UE ta’ rinoċeronti u ta’ prodotti derivati mhijiex permessa għal skopijiet kummerċjali, l-introduzzjoni tagħhom tista’ tkun awtorizzata taħt ċerti kundizzjonijiet eż. bħala trofej tal-kaċċa (3). Dawn it-trofej tal-kaċċa jitqiesu bħala effetti personali u domestiċi skont l-Artikolu 57 tar-Regolament tal-Kummissjoni (KE) Nru 865/2006 (4). Ma jistgħux jinbiegħu jew jintużaw b’mod ieħor għal skopijiet kummerċjali u għandhom jibqgħu proprjetà tal-kaċċatur wara l-importazzjoni. F’dawn l-aħħar snin, id-dispożizzjonijiet dwar il-kummerċ ta’ trofej tal-kaċċa għal kampjuni ta’ rinoċeronti ntużaw ħażin intenzjonalment minn networks li jħallsu lil kaċċaturi biex imorru safaris għall-kaċċa tar-rinoċeronti, eż. fl-Afrika t’Isfel. Dan il-modus operandi li jiġu mqabbda “psewdokaċċaturi” u anke “kaċċaturi bona fid e” intuża ħafna min-netwerks kriminali li joperaw fl-UE, kif urew l-investigazzjonijiet f’ċerti Stati Membri u pajjiżi terzi. Wara l-importazzjoni tat-trofew, in-networks jieħdu l-pussess tal-qrejjen u jiddaħħlu b’kuntrabandu fl-Asja.

Qabel l-adozzjoni tal-ewwel verżjoni ta’ dan id-dokument ta’ gwida fi Frar 2011, għadd ta’ Stati Membri nnotaw żieda fil-kummerċ intra-UE u fl-esportazzjoni mill-ġdid tal-qrejjen tar-rinoċeronti ppreżentati bħala “antikitajiet” jew “kampjuni maħduma”. F’ħafna każijiet, l-investigazzjonijiet urew li l-motivazzjoni tax-xerrejja ftit kienet marbuta man-natura artistika tal-oġġetti. Indikazzjoni għal dan kienet li l-prezzijiet offruti għal tali prodotti kienu korrelatati prinċipalment mal-piż tagħhom, pjuttost milli mal-valur artistiku tagħhom.

Fl-2010, żewġ Stati Membri adottaw qari strett tal-leġiżlazzjoni tal-Unjoni dwar l-esportazzjoni mill-ġdid ta’ prodotti tar-rinoċeronti. Imbagħad, Stati Membri oħra rċevew applikazzjonijiet għall-esportazzjoni mill-ġdid jew għal talbiet għal informazzjoni dwar kif tali applikazzjonijiet jiġu mmaniġġjati minnhom. Dan indika li xi kummerċjanti kienu qed jippruvaw jevitaw iż-żewġ reġimi u jfittxu modi oħra kif jesportaw mill-ġdid l-oġġetti mill-UE.

Indikazzjoni oħra ta’ theddid kontinwu hija li, filwaqt li dan l-aħħar in-numru ta’ serq ta’ qrejjen tar-rinoċeronti fil-mużewijiet, id-djar tal-irkanti u l-ħwienet tal-prodotti antiki jew tat-tassidermisti naqas b’mod sostanzjali, għall-ewwel darba, f’Marzu 2017, inqatel rinoċeront għall-qrun tiegħu f’park żooloġiku Ewropew (5).

Hemm preżunzjoni b’saħħitha li l-esportazzjonijiet mill-ġdid ta’ qrejjen tar-rinoċeronti mill-UE jistgħu jgħollu d-domanda għall-qrejjen tar-rinoċeronti, l-aktar għall-użu mediku, fl-Asja u jżommu l-prezzijiet għoljin jew anke jgħolluhom aktar. Jidher li f’ħafna Stati Membri hemm tentattivi kkoordinati minn xi kummerċjanti biex jakkwistaw qrejjen tar-rinoċeronti bl-iskop li jesportawhom (jirriesportawhom) lejn l-Asja. Min-naħa tagħha, domanda għolja bħal din għal prodotti ta’ valur għoli tirrappreżenta wkoll suq lukrattiv li huwa attraenti ħafna għall-kaċċaturi illegali, li jinkoraġġixxi l-kummerċ illeċitu u attivitajiet kriminali. Dan ikompli jipperikola l-konservazzjoni tal-popolazzjonijiet ta’ rinoċeronti li fadal.

2. Għan u status ta’ dan id-dokument

Il-qafas regolatorju tal-Unjoni dwar il-kummerċ fl-organiżmi selvaġġi jrid jiġi interpretat fid-dawl tal-għanijiet tiegħu, il-prinċipju prekawzjonarju, u b’konsiderazzjoni xierqa għall-għarfien tal-iżviluppi riċenti. L-Istati Membri għandhom ikomplu jinfurzaw il-leġiżlazzjoni tal-UE dwar il-kummerċ fl-organiżmi selvaġġi b’mod li jikkontribwixxi għall-ħarsien u l-konservazzjoni tal-ispeċi.

Hija meħtieġa gwida biex ikun żgurat li l-Istati Membri kollha jkollhom approċċ komuni għall-esportazzjoni u l-l-esportazzjoni mill-ġdid ta’ prodotti tar-rinoċeronti (is-Sezzjoni 3.a), għall-kummerċ intra-UE tal-qrejjen tar-rinoċeronti (is-Sezzjoni 3.b), għall-importazzjoni fl-UE ta’ prodotti tar-rinoċeronti ddikjarati bħala “trofej tal-kaċċa” (is-Sezzjoni 4), kif ukoll għal importazzjonijiet oħra fl-UE ta’ kampjuni maħdumin u mhux maħdumin ta’ qrejjen tar-rinoċeronti għal użu personali mhux kummerċjali (is-Sezzjoni 5).

Dan id-dokument ta’ gwida tħejja mill-persunal tal-Kummissjoni u ġie approvat abbozz mill-Kumitat dwar il-Kummerċ tal-Fawna u l-Flora Selvaġġi, stabbilit skont l-Artikolu 18 tar-Regolament tal-Kunsill (KE) Nru 338/97 (6) (“ir-Regolament Bażiku), u għalhekk mill-awtoritajiet kompetenti tal-Istati Membri.

Id-dokument ta’ gwida huwa maħsub sabiex jassisti lill-awtoritajiet nazzjonali fl-applikazzjoni tar-Regolament (KE) Nru 338/97. Mhuwiex legalment vinkolanti; l-iskop tiegħu huwa biss li jipprovdi informazzjoni dwar ċerti aspetti tar-Regolament (UE) Nru 338/97 u tar-Regolament (KE) Nru 865/2006, u dwar il-miżuri li huma meqjusa bħala l-aqwa prattika. Ma jissostitwixxix id-dispożizzjonijiet applikabbli tad-dritt tal-Unjoni, ma jżidhomx u lanqas jemendahom. Barra minn hekk, jenħtieġ li d-dokument ma jitqiesx b’mod iżolat; għandu jintuża flimkien mal-leġiżlazzjoni, inkluża leġiżlazzjoni oħra rilevanti dwar l-importazzjoni ta’ prodotti tal-annimali, u mhux bħala referenza “indipendenti”. Il-Qorti tal-Ġustizzja tal-Unjoni Ewropea biss hija kompetenti sabiex tinterpreta b’awtorità d-dritt tal-Unjoni.

Id-dokument se jiġi ppubblikat b’mod elettroniku mis-servizzi tal-Kummissjoni, u jista’ jiġi ppubblikat mill-Istati Membri. Dan se jiġi rieżaminat mill-Kumitat tal-Unjoni dwar il-Kummerċ tal-Fawna u l-Flora Selvaġġi fi żmien xieraq.

3. Gwida dwar l-interpretazzjoni tar-regoli tal-UE dwar l-esportazzjoni u l-esportazzjoni mill-ġdid u l-kummerċ intra-UE tal-qrejjen tar-rinoċeronti

L-atti tad-dritt tal-Unjoni jridu jiġu interpretati skont l-għanijiet tagħhom. L-Artikolu 1 tar-Regolament tal-Kunsill (KE) Nru 338/97 jipprovdi li l-għan ta’ dak ir-Regolament huwa li “jipproteġi l-ispeċi ta’ fawna u flora selvaġġi u li jiggarantixxi l-konservazzjoni tagħhom billi jirregola l-kummerċ fihom”. Għalhekk, id-dispożizzjonijiet tar-Regolament iridu jiġu interpretati b’mod konsistenti ma’ dak il-għan.

Barra minn hekk, l-Artikolu 191(2) tat-Trattat dwar il-Funzjonament tal-Unjoni Ewropea jistipula li l-politika ambjentali għandha tkun ibbażata fuq il-prinċipju ta’ prekawzjoni. Dan jimplika li jekk azzjoni jew politika tirriskja li twassal għal ħsara serja jew irriversibbli għall-pubbliku jew għall-ambjent, in-nuqqas ta’ ċertezza xjentifika sħiħa ma għandux jintuża bħala raġuni għall-posponiment ta’ miżuri kosteffettivi sabiex tiġi evitata dik il-ħsara. Il-prinċipju għandu l-għan li jassigura livell ogħla ta’ protezzjoni ambjentali permezz ta’ teħid ta’ deċiżjonijiet preventivi fil-każ ta’ tali riskji.

Skont il-ġurisprudenza stabbilita tal-Qorti tal-Ġustizzja tal-Unjoni Ewropea, il-prinċipju ta’ prekawzjoni japplika, fost l-oħrajn, fl-interpretazzjoni u fl-applikazzjoni tal-acquis ambjentali tal-Unjoni, u għalhekk anke għall-interpretazzjoni u l-applikazzjoni tar-Regolament Bażiku. L-Istati Membri tal-UE għandhom japplikaw il-prinċipju ta’ prekawzjoni meta jeżerċitaw id-diskrezzjoni tagħhom skont ir-Regolament Bażiku. (7)

(a) Applikazzjonijiet għal permessi jew ċertifikati skont l-Artikolu 5 tar-Regolament (KE) Nru 338/97 (esportazzjoni u esportazzjoni mill-ġdid)

Skont l-Artikolu 5(2)(d) tar-Regolament Bażiku, meta jkunu qegħdin jivvalutaw l-applikazzjonijiet għall-esportazzjoni u l-esportazzjoni mill-ġdid tal-qrejjen tar-rinoċeronti, l-Awtoritajiet Amministrattivi tal-Istati Membri jridu jkunu “ssodisfati, wara konsultazzjoni mal-Awtorità Xjentifika kompetenti, li ma jkunx hemm fatturi oħra li għandhom x’jaqsmu mal-konservazzjoni tal-ispeċi li huma opposti għall-ħruġ tal-permess ta’ esportazzjon i”. Din id-dispożizzjoni tapplika għall-applikazzjonijiet għall-permessi ta’ esportazzjoni kif ukoll – skont l-Artikolu 5(3) – għall-esportazzjoni mill-ġdid ta’ ċertifikati għal kampjuni ta’ speċijiet tal-Anness A u l-Anness B. Din il-kundizzjoni tapplika għall-kampjuni kollha ta’ qrejjen tar-rinoċeronti, indipendentement minn jekk ikunux ikkunsidrati bħala “kampjuni maħdumin” jew le (8).

Fiċ-ċirkustanzi preżenti, fid-dawl tal-prinċipju prekawzjonarju, u sakemm ma titfaċċax evidenza xjentifika konklussiva f’sens kuntrarju, l-Istati Membri għandhom jikkunsidraw li hemm fatturi serji relatati mal-konservazzjoni tal-ispeċi tar-rinoċeronti li huma opposti għall-ħruġ ta’ permessi għall-esportazzjoni u ċertifikati tal-esportazzjoni mill-ġdid.

Għaldaqstant, huwa kkunsidrat leġittimu għall-Istati Membri li jiżguraw li, bħala miżura temporanja, ma jinħareġ l-ebda permess ta’ esportazzjoni jew ċertifikat tal-esportazzjoni mill-ġdid għall-qrejjen tar-rinoċeronti, ħlief jekk l-Awtorità Amministrattiva tkun issodisfata li l-permess jew iċ-ċertifikat ikun se jintuża għal skopijiet leġittimi, bħal fil-każijiet li ġejjin:

i. l-oġġett ikun parti minn skambju ġenwin ta’ oġġetti kulturali jew artistiċi bejn istituzzjonijiet ta’ reputazzjoni tajba (jiġifieri mużewijiet);

ii. l-oġġett huwa biċċa arti rikonoxxuta u l-Awtorità Amministrattiva hija kunfidenti li l-valur tiegħu jiżgura li ma jintużax għal skopijiet oħra;

iii. l-oġġett ma jkunx inbiegħ u jkun wirt li jiċċaqlaq bħala parti mir-rilokazzjoni ta’ familja jew bħala parti minn legat; jew

iv. l-oġġett ikun parti minn proġett ta’ riċerka bona fide.

Jenħtieġ li titqies ukoll kwalunkwe miżura aktar stretta minn pajjiżi terzi, li tista’ tinkludi projbizzjonijiet ġenerali fuq l-importazzjoni għal qrejjen tar-rinoċeronti. Qabel ma joħroġ ċertifikat tal-esportazzjoni mill-ġdid jew permess ta’ esportazzjoni skont il-kundizzjonijiet stabbiliti f’din is-sezzjoni, l-Istat Membru kkonċernat għandu jinforma lill-awtoritajiet CITES tal-pajjiż tad-destinazzjoni dwar it-tranżazzjoni u jitlobhom jivverifikaw li huma jaqblu mal-importazzjoni ta’ dak il-kampjun.

F’kull każ, l-identitajiet tal-esportatur u tal-importatur iridu jiġu vverifikati u rreġistrati (eż. billi tinżamm kopja tad-dokumenti tal-identifikazzjoni tagħhom).

(b) Applikazzjonijiet għal ċertifikati skont l-Artikolu 8(3) tar-Regolament (KE) Nru 338/97 (kummerċ intra-UE)

Il-kummerċ kummerċjali intra-UE tal-kampjuni tal-Anness A huwa pprojbit skont l-Artikolu 8(1) tar-Regolament Bażiku. Hija prevista eċċezzjoni fl-Artikolu 8(3) ta’ dak ir-Regolament, li tawtorizza lill-Istati Membri biex jidderogaw minn din il-projbizzjoni jekk jiġu ssodisfati ċerti kundizzjonijiet (elenkati fis-subparagrafu (a) sa subparagrafu (h)) (9). L-użu tat-terminu “jista’” fl-Artikolu 8(3) (10) jimplika li l-Istati Membri mhumiex ġeneralment obbligati jagħtu ċertifikat għal intra-UE anke meta dawk il-kundizzjonijiet jiġu ssodisfati, ħlief jekk ikun meħtieġ mod ieħor mid-Dritt tal-Unjoni. Fi kliem ieħor, l-Artikolu 8(3) ma jistax jitqies li jikkonferixxi d-dritt lil applikant biex jikseb ċertifikat għall-kummerċ intra-UE. L-Istati Membri jistgħu jirrifjutaw li jagħtu ċertifikat jekk dan ikun xieraq biex jipproteġu l-ispeċi jew biex jiggarantixxu l-konservazzjoni tagħha, u jekk ir-rifjut ma jmurx lil hinn minn dak li huwa meħtieġ biex jinkiseb dak il-għan. Is-servizzi tal-Kummissjoni u tal-Kumitat tal-Unjoni dwar il-Kummerċ fl-Organiżmi Selvaġġi huma tal-fehma li dan ser ikun il-każ fejn il-leġittimità u l-konsistenza ta’ tranżazzjoni mal-għanijiet tar-Regolament Bażiku ma jkunux intwerew b’mod konklussiv mill-applikant.

Minħabba ċ-ċirkustanzi deskritti fl-ewwel sezzjoni ta’ dan id-dokument, l-Istati Membri, bħala miżura temporanja, fil-prinċipju ma għandhom jagħtu l-ebda ċertifikat għall-kummerċ intra-UE tal-qrejjen tar-rinoċeronti skont l-Artikolu 8(3)

Fejn id-dispożizzjonijiet skont il-liġi domestika ta’ Stat Membru ma jippermettux lill-awtoritajiet tiegħu jirrifjutaw applikazzjonijiet għal ċertifikati intra-UE għal negozjar kummerċjali tal-qrejjen tar-rinoċeronti abbażi tal-Artikolu 8(3) kif rakkomandat hawn fuq, u fejn il-kampjuni jiġu nnegozjati għal skopijiet mhux kummerċjali fl-UE (bidla fis-sjieda minħabba donazzjoni jew wirt lil entità privata jew pubblika - bħal mużew, pereżempju), l-Awtorità Amministrattiva tas-CITES tal-Istat Membru għandha ssegwi approċċ ibbażat fuq ir-riskju u tiżgura skrutinju massimu fl-ipproċessar ta’ applikazzjonijiet għal ċertifikati intra-UE.

Jekk jingħata, iċ-ċertifikat intra-UE għandu jiddeskrivi l-oġġett ikkonċernat f’dettall suffiċjenti sabiex ikun ċar li dan ikun jista’ jintuża biss għall-kampjun speċifiku kkonċernat u ma jkunx jista’ jintuża illegalment għal kampjuni oħra. Barra minn hekk u fejn il-leġiżlazzjoni tippermetti, l-Istati Membri jistgħu jikkunsidraw li jiġbru, jivverifikaw u jirreġistraw l-identitajiet tal-applikant u tax-xerrej (eż. billi jżommu kopja tad-dokumenti tal-identifikazzjoni tagħhom).

Finalment, iċ-ċertifikati għall-kummerċ intra-UE għandhom jinħarġu fuq bażi speċifika għat-tranżazzjoni – li tippermetti tranżazzjoni waħda biss – li jfisser ukoll li ċ-ċertifikat se jkun validu biss għad-detentur imsemmi fil-kaxxa 1 taċ-ċertifikat. Din ir-rakkomandazzjoni hija bbażata fuq it-tieni subparagrafu tal-Artikolu 11(3) tar-Regolament (KE) Nru 865/2006 li jippermetti lill-Istati Membri “joħorġu ċertifikati speċifiċi għat-tranżazzjoni fejn huwa kkunsidrat li hemm fatturi oħrajn relatati mal-konservazzjoni tal-ispeċi li huma opposti għall-ħruġ ta’ ċertifikat speċifiku għall-kampjun.”

4. Gwida dwar l-interpretazzjoni tar-regoli tal-UE dwar l-importazzjonijiet fl-UE tat- “ trofej tal-kaċċ a” tar-rinoċeronti skont l-Artikolu 57 tar-Regolament (KE) Nru 865/2006

Sabiex tiġi indirizzata l-problema tal-użu intenzjonalment ħażin tad-dispożizzjonijiet dwar il-kummerċ tat-trofej tal-kaċċa, it-Task Force tas-CITES għall-Infurzar dwar ir-Rinoċeronti rrakkomanda li “jiġu implimentati kontrolli leġiżlattivi u ta’ infurzar sabiex jiġi evitat li qrejjen li jkunu parti minn trofej miksuba legalment jintużaw għal skopijiet oħra għajr trofej tal-kaċċa, u sabiex jiġi żgurat li dawn it-trofej jibqgħu fil-pussess tas-sidien tagħhom għall-iskop indikat fil-permess tal-esportazzjoni tas-CITES” (11).

F’dak il-kuntest, huwa rrakkomandat li, meta jipproċessaw applikazzjoni għall-importazzjoni għat-trofej tal-kaċċa ta’ kampjuni ta’ rinoċeronti:

i. bħas-soltu, l-Istati Membri jikkonsultaw jekk l-Awtoritajiet Xjentifiċi ddeterminawx li l-introduzzjoni fl-UE se jkollha effett ta’ ħsara fuq il-konservazzjoni tal-ispeċi – ma hemmx bżonn ta’ miżuri ulterjuri u l-applikazzjoni għandha tiġi miċħuda jekk ma tkunx tista’ ssir sejba ta’ nuqqas ta’ detriment;

ii. jagħtu attenzjoni partikolari għall-esperjenza tal-kaċċa tal-applikant;

iii. jgħarrfu lill-applikant li l-importazzjoni fl-UE tista’ tiġi awtorizzata għal użu personali biss u li ma hemm l-ebda possibbiltà li s-sidien ta’ trofej tal-kaċċa jingħataw ċertifikat għal skopijiet kummerċjali fl-Unjoni skont l-Artikolu 8(3)(c);

iv. jekk ikun meħtieġ, jikkuntattjaw lill-awtorità amministrattiva tas-CITES tal-pajjiż esportatur biex jiżguraw li jkunu konxji tal-kaċċa ppjanata u tal-esportazzjoni maħsuba, u ma jkollhomx informazzjoni li tmur kontra l-ħruġ tal-permess tal-importazzjoni;

v. meta (wara li jivverifikaw sewwa li l-kundizzjonijiet kollha skont ir-Regolament Bażiku u r-Regolamenti assoċjati tal-Kummissjoni jkunu ġew issodisfati) joħorġu l-permess tal-importazzjoni, jinkludu fil-permess l-avviż segwenti: “L-importazzjoni ta’ dan it-trofew tal-kaċċa hija għal użu personali biss. L-oġġett għandu jibqa’ fil-pussess tad-detentur ta’ dan il-permess. Huwa għandu jiġi ppreżentat lill-awtoritajiet kompetenti meta jitolbuh”;

vi. jekk ikun possibbli skont il-leġiżlazzjoni nazzjonali, jitwettqu kontrolli bbażati fuq ir-riskju fuq importaturi ta’ trofej tal-kaċċa tar-rinoċeronti importati wara l-2009 (12) biex jiġi vverifikat li għadhom fil-pussess tat-trofej. Ir-riżultati ta’ dawn il-verifiki għandhom jinqasmu bejn l-Istati Membri l-oħra, il-Kummissjoni Ewropea u s-Segretarjat tas-CITES.

Meta jkun ġie identifikat riskju ogħla ta’ trofew tal-kaċċa li sussegwentement jintuża b’mod ħażin għall-kummerċ illegali, l-Istati Membri jistgħu jikkunsidraw joħorġu permess għall-importazzjoni ta’ trofew tal-kaċċa bil-kundizzjoni li ma jkunx fih il-qrun tar-rinoċeronti (eż. li jiġi sostitwit b’replika artifiċjali).

5. Gwida dwar l-interpretazzjoni tar-regoli tal-UE dwar l-importazzjonijiet fl-UE ta’ kampjuni maħdumin u mhux maħdumin tal-qrejjen tar-rinoċeronti għal tipi oħrajn ta’ użu personali mhux kummerċjali

L-Istati Membri għandhom jagħtu attenzjoni partikolari u jeżerċitaw viġilanza kbira fir-rigward tal-applikazzjonijiet kollha għall-importazzjonijiet tal-kampjuni tal-qrejjen tar-rinoċeronti – kampjuni maħdumin u mhux maħdumin għajr it-trofej tal-kaċċa – għal skopijiet personali. Il-Linji Gwida tal-Awtorità Xjentifika (13) għandhom jitqiesu meta jiġi vvalutat kif għandhom jiġu interpretati r-regoli applikabbli għall-importazzjonijiet tal-kampjuni tal-Anness A u x’“għanijiet oħra” jistgħu jitqiesu bħala mhux ta’ ħsara għall-konservazzjoni tal-ispeċi.

(1) 1.Emslie, R., Milliken, T. and Talukdar, B. (2016). African and Asian Rhinoceroses – Status, Conservation and Trade (Rinoċeronti Afrikani u Asjatiċi – Status, Konservazzjoni u Kummerċ). Disponibbli fuq https://rhinos.org/wp-content/uploads/2015/07/final-cop16-rhino-rpt.pdf.

(2) Rhinoceroses (Rhinocerotidae spp.) – Report of the Standing Committee and the Secretariat (Rinoċeronti (Rhinocerotidae spp.) – Rapport tal-Kumitat Permanenti u s-Segretarjat), CoP18 Dok. 83.1, disponibbli fuq https://cites.org/sites/default/files/eng/cop/18/doc/E-CoP18-083-01.pdf.

(3) “Trofew tal-kaċċa” huwa definit fl-Artikolu 1(4b) tar-Regolament tal-Kummissjoni (KE) Nru 865/2006

(4) ĠU L 166, 19.6.2006, p. 1.

(5) https://www.bbc.com/news/world-europe-39194844

(6) ĠU L 61, 3.3.1997, p. 1.

(7) Għal aktar kunsiderazzjonijiet dwar l-applikazzjoni tal-prinċipju prekawzjonarju, jekk jogħġbok irreferi wkoll għall-Komunikazzjoni mill-Kummissjoni dwar il-prinċipju prekawzjonarju tat-2 ta’ Frar 2000, COM(2000) 1 – https://eur-lex.europa.eu/legal-content/EN/TXT/?uri=celex%3A52000DC0001.

(8) Ara l-Avviż tal-Kummissjoni – Gwida dwar il-kampjuni maħdumin skont ir-Regolamenti tal-UE dwar il-kummerċ fl-organiżmi selvaġġi, ĠU C 154, 17.5.2017, p. 15-26 – https://eur-lex.europa.eu/legal-content/MT/TXT/HTML/?uri=CELEX:52017XC0517(02)&from=EN.

(9) Cf. il-paragrafu 34 tas-sentenza tal-Qorti Ewropea tal-Ġustizzja fil-kawża C-510/99): “Dik id-dispożizzjoni tawtorizza, iżda ma teħtieġx, eżenzjonijiet mill-projbizzjoni li hija tistabbilixxi”.

(10) L-Artikolu 8(3) tar-Regolament tal-Kunsill (KE) Nru 338/97 jaqra: “Skont il-ħtiġijiet ta’ leġislazzjoni oħra tal-Komnunità dwar il-konservazzjoni ta’ fawna u flora salvaġġi, eżenzjoni mill-projbizzjonijiet imsemmija fil-paragrafu 1 tista’ tingħata bil-ħruġ ta’ ċertifikat għal dak l-iskop mill-awtorità amministrattiva tal-Istat Membru li fih ikunu jinsabu l-kampjuni, fuq il-bażi ta’ każ każ meta l-kampjuni.”

(11) Ara http://cites.org/sites/default/files/notif/E-Notif-2014-006A.pdf

(12) Għall-importazzjonijiet ta’ trofej tal-kaċċa tar-rinoċeronti li seħħew qabel id-dħul fis-seħħ tar-rekwiżit ta’ permess tal-importazzjoni, għandu jkun possibbli, fuq talba, li tinkiseb informazzjoni dwar applikanti li jkollhom suċċess għal trofej tal-kaċċa tar-rinoċeronti mingħand il-pajjiżi esportaturi.

(13) http://ec.europa.eu/environment/cites/pdf/srg/guidelines.pdf, p. 11 u 12